РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/167-20

18. новембар 2020. године

Б е о г р а д

ЗАПИСНИК

СА СЕДМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 18. НОВЕМБРА 2020. ГОДИНЕ

 Седница је почела у 12 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Адам Шукало, Верољуб Матић, Драгана Баришић, Бранимир Спасић, Лука Кебара, Ивана Николић, Мирослав Кондић, Небојша Бакарец, Сандра Божић, Ђорђе Милићевић (приступио седници у току разматрања друге тачке Дневног реда), Мира Петровић и Бранимир Јовановић.

Седници су присуствовали заменици чланова Одбора: Жељко Томић, заменик Марине Рагуш, члана Одбора.

 Седници нису присуствовали чланови Одбора: Дарко Лакетић, Угљеша Марковић, Марина Рагуш и Шаип Камбери.

 Седници је присуствовао и заменик генералног секретара Народне скупштине, Срђан Смиљанић.

На предлог председника, Одбор је једногласно утврдио следећи:

Д н е в н и р е д:

 1) Утврђивање Предлога скупштинског буџета за 2021. годину који је припремио генерални секретар Народне скупштине (03 Број: 401-781/20-1 од 17. новембра 2020. године);

 2) Предлог одлуке о измени и допуни Одлуке Административног одбора о коришћењу простора за паркирање возила око зграде Народне скупштине 28 Бр: 02- 416/12 од 8. фебруара 2012. године.

 **Прва тачка дневног реда:** Утврђивање Предлога скупштинског буџета за 2021. годину који је припремио генерални секретар Народне скупштине (03 Број: 401-781/20-1 од 17. новембра 2020. године)

 Председник Одбора је позвао заменика генералног секретара Народне скупштине, Срђана Смиљанића да образложи поднети предлог скупштинског буџета за 2021. годину.

 Заменик генералног секретара Народне скупштине упознао је чланове Одбора да се поднетим предлогом скупштинског буџета утврђује обим потребних средстава за финансирање надлежности Народне скупштине за 2021. годину. Предлог скупштинског буџета за 2021. годину припремљен је у складу са Упутством Министарства финансија за припрему буџета, као и пројекцијама за 2022. и 2023. годину. Расходи Народне скупштине за 2021. годину утврђују се у укупном износу од 2.254.927.000 динара и они су подељени на две функције: једну која се односи на народне посланике, другу која је подељена у два пројекта - пројекат за стручну и техничку подршку у раду посланика и пројекат за финансирање редовног рада Републичке изборне комисије. Заменик генералног секретара Народне скупштине је у наставку изнео, да се Нацртом закона о буџету планира увећање плата за децембар за 3,5%, с тим што ће се постојећа основица за обрачун увећати 5% почевши од плате за март 2021. године. На крају свог излагања је истакао да је приликом израде буџета посебно посвећена пажња одржавању здања Дома Народне скупштине, њеној бољој техничкој опремљености као и предузимању мера за очување овог културног добра.

Дискусије није било.

На предлог председника, Одбор је једногласно усвојио Предлог скупштинског буџета за 2021. годину у износу од 2.254.927.000 динара, који ће, у складу са Законом о Народној скупштини и Пословником бити достављен Министарству финансија на мишљење.

**Друга тачка дневног реда:** Предлог одлуке о измени и допуни Одлуке Административног одбора о коришћењу простора за паркирање возила око зграде Народне скупштине 28 Бр: 02- 416/12 од 8. фебруара 2012. године

Председник Одбора је навео да је разлог за доношење одлуке измена досадашњег изгледа паркинг налепница у циљу осавремењивања и уподобљавања визуелног идентитета графичког дизајна Народне скупштине Републике Србије и напоменуо да је договор о измени изгледа паркинг налепница постигнут на Колегијуму Народне скупштине.

 Навео је и да је у претходном периоду било појединих случајева злоупотребе налепница за паркирање, те сматра да би се променом изгледа налепница то спречило а све у циљу предупређења дискредитације Народне скупштине.

Дискусије није било.

Одбор је већином гласова, на предлог председника, усвојио Предлог одлуке о измени и допуни Одлуке Административног одбора о коришћењу простора за паркирање возила око зграде Народне скупштине 28 Бр: 02- 416/12 од 8. фебруара 2012. године, у тексту који је достављен члановима Одбора.

 \*\*\*

Седница је завршена у 12,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић